Liiklusõnnetuste põhjuste väljaselgitamise ekspertkomisjon

Transpordiamet 05.03.2024

Valge 4

Tallinn 11413

Väljavõtted liiklusõnnetuste kokkuvõtetest

Edastan teadmiseks ja liikluskeskkonna parandamiseks tehtud ettepanekute realiseerimise otsustamiseks väljavõtted liiklusõnnetuste põhjuste väljaselgitamise ekspertkomisjoni poolt koostatud liiklusõnnetuste kokkuvõtetest.

|  |  |
| --- | --- |
| **Liiklusõnnetuse number** | **23-32** |
| Liiklusõnnetuse aeg | 10.08.2023 kell 21:55 neljapäev |
| Liiklusõnnetuse koht | T 4 Tallinn-Pärnu-Ikla km 57,95 Vaimõisa küla, Märjamaa vald, Rapla maakond |
| Liiklusõnnetuse koha koordinaadid | X 6537738 Y 527256 |
| Liiklusõnnetuses osalenud sõidukeid | 2 |
| Liiklusõnnetuses osalenud isikuid | 3 |
| Liiklusõnnetuses vigastatuid | 0 |
| Liiklusõnnetuses hukkunuid | 1 |

**1. Liiklusõnnetuse toimumise koha kirjeldus**

1.1. Liiklusõnnetus juhtus põhimaantee T4 Tallinn-Pärnu-Ikla 57,95 kilomeetril, põllu- ja metsamajanduspiirkonnas, hajaasustusega asulavälisel teelõigul. Sündmuskoht asub põhimaatee ja kohaliku tee 5040001 Vaimõisa-Ohukotsu ristmikul. Tee kilometraaži ja BMW liikumise suunas vaadatuna paremal pool teed rohumaa, vasakul talu hooned ja õu.

1.2.  BMV liikus põhimaanteel Pärnu suunas ja OPEL sõitis kohalikult teelt peateele, st BMV sõidusuunast vaadatuna vasakult poolt peateele. Ristmik asub põllu ja metsamajanduslikus piirkonnas, kus põllu ja metsamaad vahelduvad, ning teede ääres on üksikud majad. Põhimaanteel enne madalamaliigilise tee ristmikku on paigaldatud vastav hoiatusmärk. Põhimaanteel teostati remont 2023. aasta suvel, paigaldati teekate ja teekatte märgistus, uued liiklusmärgid ning püstmärgised. Teekate ja liikluskorraldusvahendid on väga heas korras. Kohalik tee on kruuskattega ja vahetult enne ristmikku, vasakul pool, asub elumaja. Enne peateed on paigaldatud eesõigusmärk. Lubatud suurim sõidukiirus peateel on 90 km/h, keskmine ööpäevane liiklussagedus 8663 sõidukit ööpäevas, autorongide osakaal 21%.

1.3. Liiklusõnnetus juhtus ca 30 minutit peale päikese loojangut, õhtuhämaras, õhutemperatuur oli 13, teetemperatuur 16 kraadi. Ilm oli selge,

1.4. Viimase viie aasta jooksul on juhtunud kaks varalise kahjuga liiklusõnnetust.

**2. Liiklusõnnetuse lühikirjeldus**

2.1. Liiklusõnnetuses osalesid:

* sõiduauto Opel Meriva (2008), mida juhtis kaine, juhtimisõigust omav 76-aastane mees;
* sõiduauto BMW 530D (2012), mida juhtis alkoholi tarvitanud 48-aastane juhtimisõigust omav mees.

2.2. Tallinn-Pärnu-Ikla maantee 58. kilomeetril sõitis Pärnus suunas liikunud sõiduauto BMW 530D suurel kiirusel tagant otsa Kõrvetaguse-Vaimõisa kõrvalteelt Tallinn-Pärnu-Ikla maanteele vasakpöörde teinud sõiduautole Opel Meriva. Kokkupõrke tagajärjel paiskus Opel teelt välja paremale kraavi ja BMW teelt välja vasakule kraavi. Opeli juht hukkus saadud vigastustesse sündmuskohal.

2.3. Mõlema sõiduki juhil oli turvavöö kinnitatud.

**3. Liikluskeskkonda puudutavad riskitegurid ja muud asjaolud**

3.1. Nähtavus kohalikult teelt väljasõidul põhimaanteele on halb, nähtavust piiravad paremale põõsad, kõrge rohi ja puud ning vasakule hoone ja selle ees kasvavad puud ning põõsad.

**4. Ettepanekud liikluskeskkonna parandamiseks konkreetse liiklusõnnetuse toimumise kohal**

4.1. Puhastada nähtavuskolmnurk põõsastest ning võsast.

|  |  |
| --- | --- |
| **Liiklusõnnetuse number** | **23-44** |
| Liiklusõnnetuse aeg | 31.10.2023, kell 19:05, teisipäev |
| Liiklusõnnetuse koht | T 21 Rakvere-Luige 35 km, Muuga küla, Vinni vald, Lääne-Virumaa |
| Liiklusõnnetuse koha koordinaadid | X 6553194.94 Y 650367.33 |
| Liiklusõnnetuses osalenud sõidukeid | 1 |
| Liiklusõnnetuses osalenud isikuid | 2 |
| Liiklusõnnetuses vigastatuid | 0 |
| Liiklusõnnetuses hukkunuid | 1 |

**1. Liiklusõnnetuse toimumise koha kirjeldus**

1.1. Liiklusõnnetus juhtus Lääne-Viru maakonnas, Vinni vallas, Muuga külas, tugimaanteel T 21 Rakvere-Luige kilomeetril 35, hajaasustusega asulavälisel teelõigul. Sõiduki liikumise (Rakvere) suunas on teest mõlemal pool tihe mets. Õnnetuskoht asub hea pikinähtavusega sirgel teelõigul.

1.2. Tee on liiklusõnnetuse sündmuskohal kahesuunaline, kummaski suunas üks sõidurada. Teekatte laius on 7,5 meetrit, sõiduradade laius on 3,25 ja kindlustatud tugipeenra laius on 0,5 meetrit. Teekatte seisukord on hea (2018. aastal  tehtud rekonstrueerimine), roopaid ei ole. Kattemärgistus on heas korras ning hästi märgatav. Lubatud suurim sõidukiirus 90 km/h. Keskmine ööpäevane liiklussagedus 865 sõidukit ööpäevas, õnnetuse toimumise ajal hinnanguliselt 10-20 sõidukuit tunnis. Teelõik ei ole valgustatud ja kehtivate normide järgi valgustamist ei nõua.

1.3. Liiklusõnnetus juhtus pimeda ajal, kell 19:07. Õhutemperatuur oli Koonu teeilmajaama andmetel 5,1 ja teepinna temperatuur 4,5 kraadi C. Nähtavust piiras suurel määral (alla 200 m) uduvihm, teekatte oli märg ning sõiduki rehvi ja teepinna sidestustegur võis seetõttu olla rahuldav.

1.4. Viimase viia aasta jooksul ei ole liiklusõnnetusi sellel lõigul juhtunud.

**2. Liiklusõnnetuse lühikirjeldus**

2.1. Liiklusõnnetuses osalesid:

* jalakäija, alkoholi tarvitanud 16-aastane tüdruk;
* sõiduauto Audi A6 (1996), mida juhtis kaine, juhtimisõigust omav 33-aastane mees.

2.2. Mööda Rakvere-Luige maantee Rakvere suunas liikunud sõiduauto sõitis Muuga külas, tee 35. kilomeetril otsa sõidutee paremal pool samas suunas liikunud jalakäijale, 16-aastasele tüdrukule, kes suri saadud vigastustesse sündmuskohal.

2.3. Jalakäija helkurit ei kandnud ja oli tumedates riietes.

**3. Liikluskeskkonda puudutavad riskitegurid ja muud asjaolud**

3.1. Liiklusõnnetus juhtus pimeda ajal.

3.2. Sadas vihma, nähtavus oli halb ja teekate oli märg.

3.3. Kindlustatud peenra laiuseks on 0,5 meetrit, kindlustamata osa on samuti 0,5 meetrit, kergliiklejatel ei ole isegi eksimisruumi. Kindlustamata teepeenra osa on sageli kinni kasvanud ja talveperioodil lume all ning kergliiklejad on sunnitud liiklema sõiduteel.

**4. Ettepanekud liikluskeskkonna parandamiseks konkreetse liiklusõnnetuse toimumise kohal**

4.1. Liiklussagedusest ja kergliiklejate arvust olenemata võib kindlustatud peenra osa asulavälistel teedel suurima lubatud sõidukiirusega 90 km/h olla vähemalt 0,75 - 1,0 meetrit, 0,5 meetrilise peenra puhul ei ole kohta inimlikuks eksimuseks.

|  |  |
| --- | --- |
| **Liiklusõnnetuse number** | **23-59** |
| Liiklusõnnetuse aeg | 30.12.2023, kell 07:02, laupäev |
| Liiklusõnnetuse koht | T 92 Tartu- Viljandi- Kilingi-Nõmme 31 km, Väike-Rakke küla, Elva vald, Tartu maakond |
| Liiklusõnnetuse koha koordinaadid | X 6468680.11  Y 627664.39 |
| Liiklusõnnetuses osalenud sõidukeid | 1 |
| Liiklusõnnetuses osalenud isikuid | 3 |
| Liiklusõnnetuses vigastatuid | 1 |
| Liiklusõnnetuses hukkunuid | 1 |

**1. Liiklusõnnetuse toimumise koha kirjeldus**

1.1. Liiklusõnnetus toimus riigi põhimaantee 92 Tartu - Viljandi - Kilingi-Nõmme 31,03 kilomeetril asuvas vasakpoolses bussipeatuses. Peatus on avatud tasku, ooteplatvormi ja ootekojaga. Sündmuskohas ümbritsevad maanteed põllumassiivid ja hajaliasustusena üksikud eluhooned, tegemist on asulavälise teelõiguga.

1.2. Sündmuskoht asub tee kilometraaži suunas väga lauge plaanikõveriku (kurvi) alguses, nähtavus pikisuunas on hea, külgnähtavus hajaasustuse ja haljastuse tõttu varieerub 5-15 meetrit. Liiklussageduseks mõõdetud 3384 sõidukit ööpäevas (2022. aasta andmed). Tee servas tähispostid (bussipeatuse ning selle juures asuva parkla mahasõidu raadiusel kollase helkuriga tähispostid), teekattel heas seisukorras kuumvaluplastikust teekattemärgistus, nii serva- kui ka teljejooned. Liiklusõnnetus toimus pimeda ajal. Teelõik on valgustuseta, lõigul kehtestatud lubatud suurim sõidukiirus 70 km/h. Väike-Rakke vasakpoolsel bussipeatusel puudub bussitasku alguse kiiluosa, vaid parkla mahasõidu raadius suubub bussitaskusse, seega paikneb mahasõidu raadiust ja bussipeatuse algust tähistav tähispost põhisõidurajast liiga kaugel, mis pimeda ajal võib raskendada sõidukijuhtide sõidutrajektoori tajumist ja jälgimist.

1.3. Liiklusõnnetus juhtus pimeda ajal, õhutemperatuur  3,2 kraadi, nõrk vihmasadu ning teekate oli märg.

1.4. Viimase viie aasta jooksul on juhtunud üks asjakahjuga liiklusõnnetus, kokkupõrge.

**2. Liiklusõnnetuse lühikirjeldus**

2.1. Liiklusõnnetuses osalesid:

* jalakäijad, kained, 34-aastane naine ja 37-aastane mees;
* sõiduauto Dacia Duster (2012), mida juhtis kaine, juhtimisõigust omav 62-aastane mees.

2.2. Jalakäijad olid sõitnud Tartu-Viljandi-Kilingi Nõmme maantee 31. kilomeetril asuvasse Väike Rakke bussipeatusesse sõiduautoga  Chrysler Grand Voyager. Autot juhtis mees. Juht parkis Chrysleri vasakule teeservale bussipeatuse taskusse, suunaga Viljandi poole.  Pargitud sõiduki mootor töötas ja sellel põlesid lähituled. Autos oli tagaistmel, juhi taga turvahällis kahekuune laps. Mees ja naine väljusid sõidukist ja olid bussipeatuse ootealal. Samal ajal lähenes Viljandi poolt bussipeatusele Tartu suunas liikunud sõiduauto Dacia, mille juht hakkas mööduma seisvast sõidukist paremalt ning sõitis bussipeatuse ootealale ja otsa seal seisnud mehele ja naisele. Mõlemad said üliraskelt vigastada ning toimetati Tartu Ülikooli kliinikumi, kus naine suri 31. detsembril. Chrysleris olnud laps vigastada ei saanud ja toimeti Tartu Ülikooli Kliinikumi Lastehaiglasse. Sõiduauto Dacia juht õnnetuses vigastada ei saanud.

2.3. Jalakäijad helkurit ei kandnud. Dacia juhil oli turvavöö kinnitatud.

**3. Liikluskeskkonda puudutavad riskitegurid ja muud asjaolud**

3.1. Liiklusõnnetus juhtus pimeda ajal, nõrk vihmasadu, teekate oli märg.

3.2. Väike-Rakke vasakpoolsel bussipeatusel puudub bussitasku alguse kiiluosa, vaid parkla mahasõidu raadius suubub bussitaskusse, seega paikneb mahasõidu raadiust ja bussipeatuse algust tähistav tähispost põhisõidurajast liiga kaugel, mis pimeda ajal võib raskendada sõidukijuhtide sõidutrajektoori tajumist ja jälgimist.

**4. Ettepanekud liikluskeskkonna parandamiseks konkreetse liiklusõnnetuse toimumise kohal**

4.1. Teha bussipeatus konkreetsemaks, välja ehitada bussitasku algus, ehk kiiluosa ning tähispost paigaldada nõuetekohaselt bussitasku kiilu algusesse.

|  |  |
| --- | --- |
| **Liiklusõnnetuse number** | **24\_01** |
| Liiklusõnnetuse aeg | 02.01.2024, kell 07:15, teisipäev |
| Liiklusõnnetuse koht | T 22157 Uuta-Pangodi 2,91 km Tamsa küla, Nõo vald, Tartu maakond |
| Liiklusõnnetuse koha koordinaadid | X: 6455368,09 Y: 646199,85 |
| Liiklusõnnetuses osalenud sõidukeid | 1 |
| Liiklusõnnetuses osalenud isikuid | 2 |
| Liiklusõnnetuses vigastatuid | 0 |
| Liiklusõnnetuses hukkunuid | 1 |

**1. Liiklusõnnetuse toimumise koha kirjeldus**

1.1. Sündmuskoht asub Tamsa külas, Nõo vallas, Tartumaal, kõrvalmaantee 22157 Uuta-Pangodi 2,910 kilomeetril Tamsa bussipeatuses. Sündmuskohta ümbritsevad ühelt poolt põllumassiiv ja teiselt poolt elumajad ning üksikud põllumajandushooned. Õnnetus juhtus asulavälisel teelõigul.

1.2.  Bussipeatused paiknevad riigi kõrvalmaantee Nõo-Tamsa ja kohaliku tee Tamsa-Varesepalu ristmike vahelisel alal. Bussipeatused on avatud taskuga. Teepind on sündmuskohal horisontaalne ja sirge, Pangodi suunast eelneb tõus. Liiklussagedus on 795 sõidukit ööpäevas, teekattel on märgistatud telgjoon (911) ja servajoon (923d), teekate on pinnatud 2022. aastal, suurim kiirus 90 km/h. Sõiduraja laius on 3,0 meetrit. Tähispostid asetsevad ühe kilomeetrilisel lõigul (2,993-4,035) enne sündmuskohta Pangodi suunal. Valgustus puudub. Bussipeatustes on 5-9 väljumist päevas.

1.3. Liiklusõnnetus juhtus pimeda ajal, ilm oli selge, õhutemperatuur -20 kraadi, teepind -19 kraadi. Teel oli sõiduradade ja -jälgede vahel kinnisõidetud lumi, sõidujälgedes jäidet.

1.4. Viimase viie aasta jooksul ei ole sündmuskohal ja selle vahetus läheduses liiklusõnnetusi juhtunud.

**2. Liiklusõnnetuse lühikirjeldus**

2.1. Liiklusõnnetuses osalesid:

* jalakäija, kaine 85-aastane naine;
* sõiduauto BMW (2002), mida juhtis kaine, juhtimisõigust omav 29-aastane mees.

2.2. Jalakäija, kes oli saatnud lapselapse bussi peale, ootas ära bussi liikuma hakkamise peatusest ning hakkas siis sõiduteed ületama. Bussi kaamera video põhjal sai buss sõita ca 20 sekundit ja oli siis kohakuti vastutuleva Pangodi suunas liikunud sõiduautoga BMW. BMW juhi sõnul märkas ta jalakäijat hetkel, kui oli jõudnud bussi kõrvale. Jalakäija tuli vasakult poolt ning kukkus teele ning BMW juht ei suutnud otsasõitu vältida. Jalakäija jäi BMW alla ja suri saadud vigastustesse sündmuskohal.

2.3. Helkurit jalakäija ei kandnud.

**3. Liikluskeskkonda puudutavad riskitegurid ja muud asjaolud**

3.1. Liiklusõnnetus juhtus pimeda ajal.

3.2. Bussipeatused paiknevad riigi kõrvalmaantee Nõo-Tamsa ja kohaliku tee Tamsa-Varesepalu ristmike vahelisel alal.

**4. Ettepanekud liikluskeskkonna parandamiseks konkreetse liiklusõnnetuse toimumise kohal**

4.1. Kaaluda bussipeatuste ja nende vahelise ala valgustamist.

Lugupidamisega,

Villu Vane

komisjoni esimees,

liiklusohutuse osakond

Transpordiamet

5093712

/allkirjastatud digitaalselt/